ค้านเลือกลงทุนแทน
บลจ.แนะออกข้อกำหนดให้ชัดเจนหวั่นลูกจ้างกองสำรองเลี้ยงชีพโวย
5 พ.ย. 2555

บลจ.แนะออกข้อกำหนดให้ชัดเจนหวั่นลูกจ้างกองสำรองเลี้ยงชีพโวย
บลจ.ห่วงเปิดทางคณะกรรมการเลือกลงทุนแทนสมาชิกกองทุนสำรองเลี้ยงชีพเอง หวั่นเกิดปัญหาหากไม่พอใจผลตอบแทน แนะกำหนดเกณฑ์ให้ชัด
น.ส.อารยา ธีระโกเมน กรรมการอำนวยการ บริษัทหลักทรัพย์จัดการกองทุน (บลจ.) ทิสโก้ ในฐานะอุปนายกและประธานกลุ่มธุรกิจกองทุนสำรองเลี้ยงชีพ กล่าวว่า สมาชิกไม่เห็นด้วยกรณีที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) จะปรับปรุงเกณฑ์ให้คณะกรรมการกองทุนพิจารณานโยบายการลงทุนที่เหมาะสมให้สมาชิกกองทุนของตนเอง หากสมาชิกไม่เลือกนโยบายการลงทุนไว้ เนื่องจากกลัวว่าหากเกิดความเสียหายขึ้นสมาชิกกองทุนหรือลูกจ้างอาจไม่ยอมรับและกระทบต่อคณะกรรมการกองทุน
อย่างไรก็ตาม ปัจจุบันสมาชิกที่ไม่แสดงเจตนาเลือกนโยบายลงทุนไว้จะมีสัดส่วนที่น้อย แต่มองว่าการเร่งให้นักลงทุนขยับเงินมาลงทุนในสินทรัพย์อื่นนอกจากพันธบัตรที่ให้ผลตอบแทนน้อย ตามนโยบายการลงทุนที่หลากหลาย (เอ็มพลอยี ชอยส์) จะต้องทำอย่างค่อยเป็นค่อยไป ซึ่งจากการสัมผัสกับบริษัทนายจ้างหลายๆ แห่งยังมีลูกจ้างที่ไม่เข้าใจการลงทุนมากนัก ซึ่งโดยรวมเห็นด้วยกับการให้สมาชิกเพิ่มสัดส่วนลงทุนไปที่หุ้น นอกจากอยู่ที่พันธบัตร เพราะเงินออมจะไม่พอใช้ยามเกษียณ
“แม้เราจะมีการประเมินระดับการยอมรับความเสี่ยงของสมาชิกแต่ละคนไว้ แต่ก็กังวลว่าคำตอบที่เลือกมานั้นเชื่อถือได้มากน้อยแค่ไหน สมาชิกตอบอย่างเข้าใจจริงหรือไม่ หากเอาแบบประเมินไปตัดสินใจนโยบายลงทุนให้แต่ละคนก็อาจไม่เหมาะสม และเชื่อว่าคณะกรรมการกองทุนก็ไม่กล้าตัดสินใจแทน” น.ส.อารยา กล่าว
นอกจากนี้ แบบประเมินที่ให้สมาชิกกองทุนสำรองเลี้ยงชีพทำนั้น แต่ละ บลจ.ก็อาจไม่เหมือนกัน ความลึกของข้อมูลและระดับความเสี่ยงก็อาจไม่เท่ากัน โดยส่วนใหญ่จะอิงมาจากแบบประเมินของกองทุนรวม ซึ่งส่วนใหญ่ลงทุนระยะสั้น ขณะที่กองทุนสำรองเลี้ยงชีพลงทุนระยะยาว จึงมองว่ากองทุนสำรองเลี้ยงชีพเองก็น่าจะมีแบบฟอร์มที่เหมือนกัน เพื่อเป็นมาตรฐานไม่ทำให้นักลงทุนสับสน
นายเกษตร ชัยวันเพ็ญ ผู้ช่วยกรรมการผู้จัดการ บลจ.กสิกรไทย กล่าวว่า หาก ก.ล.ต.จะเปิดให้คณะกรรมการกองทุนเลือกนโยบายลงทุนให้สมาชิกที่ไม่เลือกนโยบายไว้ ควรมีข้อกำหนดที่ชัดเจนเพื่อไม่ให้เกิดปัญหา โดยอาจกำหนดให้เงินส่วนนั้นไปลงทุนในนโยบายใดเลย ดีกว่ามาใช้ดุลยพินิจประเมินสมาชิกแต่ละคน
ทั้งนี้ ก.ล.ต.เตรียมแก้ไขเกณฑ์ โดยเปิดให้ผู้เกี่ยวข้องและผู้สนใจแสดงความคิดเห็นภายในวันที่ 10 พ.ย.นี้ ในขณะที่ประเด็นดังกล่าวไม่ได้มีการหารือกับ บลจ.เลย